|  |
| --- |
| **Frankfurto oro uostas** |
|   |
| IATA: FRA - ICAO: EDDF |
| Parametrai |
| Aerodromo tipas | civilinis |
| Operatorius | Fraport AG |
| Miestas | Frankfurtas prie Maino |
| Aukštis virš jūros lygio | 100 m |
| Koordinatės | 50°02′00″N, 08°34′14″E |
| Tinklalapis | Frankfurto oro uostas |
| Kilimo ir tūpimo takai |
| Kryptis | Matmenys | Danga |
| ilgis (m) | plotis (m) |
| 07R/25L | 4000 | 45 | asfaltas |
| 07C/25C | 4000 | 60 | asfaltas |
| 18 | 4000 | 45 | betonas |
| 07L/25R | 2800 | 45 | betonas |

Frankfurto oro uostas naktį
**Frankfurto prie Maino oro uostas** (vok. *Flughafen Frankfurt am Main*, taip pat *Rhein-Main-Flughafen*) – stambus tarptautinis oro uostas Vokietijoje. Pagal keleivių skaičių 2017 m. buvo ketvirtas pagal dydį Europoje, nusileisdamas tik Londono Hitrou, Paryžiaus Šarlio de Golio ir Amsterdamo Schipholo oro uostams, pasaulyje Frankfurto oro uostas pagal keleivių pervežimą užima 14 vietą. 2019 m. Frankfurto oro uoste buvo pervežti 70,5 mln. keleivių.

Oro uosto operatorė – akcinė bendrovė Fraport AG, kuri didžiąja dalimi priklauso Heseno žemei ir Frankturto ant Maino miestui.

Frankfurto oro uoste yra įsikūrusios „Lufthansa", įskaitant „Lufthansa CityLine" ir „Lufthansa Cargo", „Condor Flugdienst" ir „Sunexpress Deutschland" oro bendrovių pagrindinės bazės. 59,3 % pervežamų keleivių ir 50,9 % krovinių Frankfurto oro uoste tenka „Lufthansa" bendrovei. Dėl „Lufthansa" reikšmės Frankfurte yra ir „Star Alliance" būstinė.

Oro uosto teritorijoje dirba 75 000 žmonių (tame tarpe 13 000 oro uosto operatoriaus „Fraport AG" darbuotojų). Frankfurto oro uostas buvo vienas iš pirmųjų oro uostų, pradėjusių naudoti automatinę bagažo rūšiavimo sistemą.

Istorija
--------

Oro uostas ir karinių pajėgų bazė atidaryta 1936 m. Tuo metu tai buvo antrasis pagal dydį (po Berlyno Templehofo oro uosto) Vokietijos oro uostas. Po Antrojo pasaulinio karo Frankfurto oro uostas buvo pagrindinė bazė, iš kurios organizuotas oro tiltas su Berlynu.

Oro uostas nebuvo svarbiu jungiamųjų reisų centru iki 1972 m. kai buvo pastatytas naujasis keleivių terminalas (Terminal 1).

Iki 2005 m. gruodžio pietinėje oro uosto dalyje buvo JAV karinių oro pajėgų bazė.

Infrastruktūra
--------------

### Terminalai

Oro uostas užima 2300 ha plotą. Jame yra 2 pagrindiniai terminalai (1 ir 2), galintys aptarnauti 65 mln. keleivių per metus, ir nedidelis pirmosios klasės terminalas (First Class Terminal) naudojamas išskirtinai tik „Lufthansa" bendrovės.

Skirtingai nuo kitų oro uostų, terminaluose skrydžiai grupuojami pagal oro linijų bendroves ir jų aljansus, o ne pagal vietinius ir tarptautinius maršrutus.

Išskirtinai „Lufthansa" naudojamas pirmosios klasės keleivių terminalas neprieina kitų oro linijų, net ir priklausančių „Star Alliance", keleiviams. Čia 200 darbuotojų kasdien aptarnauja apie 300 keleivių. Čia įrengta atskira saugumo patikra, muitinė, restoranai, poilsio kambarys, ofisai, rūkomieji ir dušai. Po pasienio kontrolės keleiviai iš terminalo iki lėktuvų yra vežami Mercedes Benz ar Porsche Panamera automobiliais.

### Kilimo takai

Oro uostas turi 4 kilimo ir tūpimo takus. Vieno jų danga yra asfaltas, kitų – betonas. Trys kilimo takai yra išsidėstę paraleliai vienas kitam rytų-vakarų, o ketvirtasis – šiaurės-pietų kryptimi.

Pastačius ketvirtąjį kilimo ir tūpimo taką (šiaurės vakarų), oro uostas įgavo galimybę vienu metu leistis ir kilti lėktuvams, nes tarp jo ir pietinio kilimo tako yra 1400 m atstumas, o tai atitinka ICAO reikalavimus.

Įprastinėmis sąlygomis du išoriniai paraleliniai takai (07L / 25R ir 07R / 25L) naudojami nusileidimams, o centrinis (07C / 25C) ir vakarinis (18) kilimo ir tūpimo takai naudojami pakilimui. Trys paraleliniai takai turi du vardus, nes gali būti naudojami iš abiejų pusių, o vakarinis takas gali būti naudojamas tik viena kryptimi.

Padėtis
-------

Oro uostas įsikūręs 12 km į pietvakarius nuo Frankfurto, penktojo pagal dydį Vokietijos miesto ir vieno iš didžiausių pasaulio finansų centrų.

Tarptautinė reikšmė
-------------------

Pagal krovinių gabenimą oro uostas užima pirmąją vietą Europoje (2 076 734 tonos 2015 m.) ir aštuntąją pasaulyje.

Per Frankfurto oro uostą eina daug jungiamųjų tarptautinių skrydžių, jai naudojasi 54 proc. keleivių (plg. 35 proc. Hitrou oro uoste, 32 proc. Šarlio de Golio oro uoste ir 42 proc. Amsterdamo Schipholo oro uoste).


|  |  |
| --- | --- |
|  | **Vikiteka: Frankfurto oro uostas** – vaizdinė ir garsinė medžiaga  |

Nuorodos
--------

1. ↑  Rhein-Main-Flughafen, pasak Duden.de neoficialus pavadinimas, tikrinta 2020-16-20
2. ↑  Anzahl der Fluggäste weltweit 2017 Archyvuota kopija 2018-05-08 iš Wayback Machine projekto.. (PDF) statista, 2017, tikrinta 2018-08-11.
3. ↑  2017 Annual Airport Traffic Report. Port Authority of New York and New Jersey. Archyvuota kopija 2018-05-08 iš Wayback Machine projekto. 2018-04-06. Tikrinta 2018-08-11.
4. ↑  „Frankfurt Airport – Facts and Figures at FRA" Archyvuota kopija 2018-10-01 iš Wayback Machine projekto.. www.frankfurt-airport.com. Tikrinta 2018-08-07.
5. ↑  Cargo Traffic for past 12 months : 12-MONTHS ENDING DEC 2015 Archyvuota kopija 2017-07-05 iš Wayback Machine projekto.. Airports Council International (April 11, 2016). Tikrinta 2016-04-18.